Apink

**Apink** (, ; juga ditulis sebagai **A Pink**) adalah kumpulan wanita dari Korea Selatan di bawah With US Entertainment. Kumpulan ini debut pada 19 April 2011 dengan album mini pertama mereka *[[Seven Springs of Apink]].* Kumpulan ini kini terdiri daripada lima orang ahli; Park Cho-rong, Yoon Bo-mi, Jung Eun-ji, Kim Nam-joo dan Oh Ha-young. Pada asalnya tujuh orang ahli, Hong Yoo-kyung meninggalkan kumpulan ini pada tahun 2013 dan Son Na-eun meninggalkan kumpulan ini pada tahun 2022.

Sejak debut mereka, Apink telah memenangi anugerah di rancangan seperti Golden Disc Awards, Seoul Music Awards dan Mnet Asian Music Awards. Kemenangan program muzik pertama mereka adalah pada *[[M Countdown]]* pada 5 Januari 2012, untuk lagu "My My" daripada album mini kedua mereka *[[Snow Pink]]*. Sehingga kini, Apink telah mengeluarkan sebelas album mini bahasa Korea, tiga album studio bahasa Korea dan tiga album studio bahasa Jepun.

## Sejarah
### Pra-debut
Pada bulan Februari 2011, A Cube Entertainment mengumumkan pelatih pertama untuk kumpulan wanita baru Apink, Son Na-eun yang muncul di dalam video muzik kumpulan Beast untuk lagu "Soom" (; "Breath"), "Beautiful" dan "Niga Jeil Joha" (; "I Like You the Best") pada lewat tahun 2010. Park Cho-rong yang muncul di penghujung video muzik Bahasa Jepun Beast untuk lagu "Shock" kemudiannya menyertai sebagai ketua kumpulan. Juga pada bulan Februari, A Cube mengumumkan Oh Ha-young sebagai ahli ketiga. Pada bulan Mac, Jung Eun-ji diperkenalkan sebagai ahli keempat menerusi akaun Twitter A Cube dengan video dimana beliau menyanyikan lagu Jennifer Hudson bertajuk "Love You I Do". Hong Yoo-kyung juga diumumkan melalui video yang menunjukkan beliau bermain piano. Dua ahli terakhir, Yoon Bo-mi dan Kim Nam-joo diperkenalkan melalui rancangan realiti kumpulan ini, *Apink News*.

Sebelum debut kumpulan ini, dokumentari *Apink News* disiarkan di saluran kabel Korea Trend E. Rancangan ini merekodkan proses pelancaran Apink. Episod-episod rancangan ini diacarakan oleh pelbagai selebriti termasuk G.NA, Mario, Seung Ho dan G.O dari MBLAQ, Beast, 4Minute, Jinwoon dari 2AM, Sunhwa dan Hyoseong dari Secret. Seminggu sebelum debut rasmi Apink, mereka mengeluarkan iklan televisyen pertama mereka untuk Ceylon Tea.

### 2011: Debut, kejayaan yang semakin meningkat dan keluaran selanjutnya

Kumpulan ini mengeluarkan album mini pertama mereka, *[[Seven Springs of Apink]]* dan video muzik untuk single utama "Mollayo" (; "I Don't Know") pada 19 April 2011. Album ini mempunyai lima lagu termasuk "It Girl" dan "Wishlist". Video muzik untuk "Mollayo" menampilkan Lee Gi-kwang dari Beast. Apink membuat persembahan pentas pertama mereka menerusi lagu "Mollayo" di Mnet *[[M Countdown]]* pada 21 April untuk mempromosi album mereka. Selepas beberapa bulan mempromosi lagu "Mollayo", mereka mula mempromosi lagu "It Girl". Apink juga merekodkan lagu "Uri Geunyang Saranghage Haejuseyo" (; "Please Let Us Love") untuk drama SBS *[[Protect the Boss]]* dimana ia dikeluarkan pada bulan September 2011..

Pada bulan November 2011, Apink mula merekodkan rancangan realiti bertajuk *Birth of a Family* bersama kumpulan Infinite. Rancangan itu mengikuti usaha dua kumpulan idola untuk menjaga haiwan yang terbiar dan dianiaya selama lapan minggu.

Kumpulan ini mengeluarkan album mini kedua mereka, *Snow Pink* pada 22 November 2011 yang menampilkan single utama "My My". Promosi untuk lagu "My My" bermula pada 25 November di KBS *[[Music Bank (rancangan TV)|Music Bank]]*. Promosi untuk lagu "My My" termasuk satu hari kafe teh idola, melayani peminat untuk mengumpul keuntungan untuk amal, di mana ahli kumpulan menyediakan sendiri makanan dan minuman. Para ahli juga melelong barangan peribadi untuk tujuan amal.

Juga pada bulan November, Apink menerima anugerah pertama mereka iaitu "Anugerah Rookie Wanita" di Anugerah Muzik Asia Mnet 2011 yang berlangsung di Singapura. Pada bulan Disember 2011, Apink dan Beast mengeluarkan video muzik lagu "Skinny Baby" untuk jenama uniform sekolah, Skoolooks. Pada bulan Januari 2012, mereka menerima tiga lagi "Anugerah Rookie" di Anugerah Hiburan dan Kebudayaan Korea, Anugerah Golden Disk diadakan di Osaka dan Anugerah Muzik Seoul High 1 di Seoul.

### 2012–2013: Album studio pertama, Yoo-kyung meninggalkan kumpulan dan kejayaan komersial

Pada bulan Januari 2012, Apink memenangi anugerah program muzik pertama mereka dalam *M Countdown* menerusi lagu "My My". Pada bulan Februari, mereka menerima anugerah "Rookie Tahunan" di Anugerah Carta Gaon pertama. Kumpulan ini membuat persembahan di Festival Muzik Kanada pada bulan Mac 2012. *Apink News* juga disambung untuk tiga musim. Untuk musim ketiga yang mula disiarkan pada bulan Jun 2012, ahli kumpulan Apink juga menyumbang tenaga sebagai penulis, pengendali kamera dan kerja-kerja penerbitan lain.

Kumpulan ini seterusnya mengeluarkan lagu "April 19" () untuk meraikan ulang tahun pertama mereka. Lagu ini dicipta oleh Kim Jin-hwan dengan lirik ditulis oleh ketua kumpulan, Park Cho-rong. Lagu ini dimasukkan ke dalam album studio pertama mereka, *[[Une Année]]* yang dikeluarkan pada 9 Mei 2012. Kumpulan ini mula mempromosi album ini menerusi penampilan mingguan dalam program muzik dan mempersembahkan lagu "Hush" sepanjang bulan Jun. Mereka terus mempromosi album ini pada bulan Julai menerusi lagu ketiga dari album ini, "Bubibu". Single itu dipilih peminat menerusi tinjauan pendapat di laman web Mnet.

Pada bulan Januari 2013, Apink merekodkan satu lagi lagu bersama Beast untuk mempromosi Skoolooks. Pada 5 Januari semasa konsert AIA K-POP 2013 yang berlangsung di Hong Kong, kumpulan ini mempersembahkan beberapa lagu mereka bersama-sama 4Minute dan Beast. Pada April 2013, A Cube Entertainment mengeluarkan kenyataan bahawa Hong Yoo-kyung meninggalkan kumpulan ini kerana untuk memberi tumpuan kepada pelajaran dan Apink akan meneruskan sebagai kumpulan enam orang ahli tanpa menambah ahli baharu.

Album mini ketiga kumpulan ini, *Secret Garden* dan single utama "NoNoNo" dikeluarkan pada 5 Julai 2013. "NoNoNo" merupakan lagu kumpulan ini dengan kedudukan carta tertinggi mereka, ditempat ke–2 dalam carta K-Pop Hot 100 oleh *Billboard*. Pada bulan November 2013, di Anugerah Muzik Asia Mnet 2013, Apink menerima anugerah Bintang Global Generasi Seterusnya. Pada bulan Disember, Apink berkolaborasi bersama Beast, 4Minute, BTOB, G.NA, Roh Ji-hoon, Shin Ji-hoon dan Kim Kiri untuk mengeluarkan "Christmas Song". Pada bulan yang sama, mereka merekodkan lagu bersama B.A.P bertajuk "Mini" untuk Skoolooks. 

Pada bulan Julai 2013, Apink telah dipilih sebagai duta kehormat untuk Pameran Pelesenan dan Karakter Seoul 2013.

### 2014–2016: Meningkat dalam populariti dan debut Jepun

Pada 13 Januari 2014, Apink mengeluarkan lagu "Good Morning Baby", lagu yang digubah oleh Duble Sidekick untuk meraikan hari ke–1,000 sejak debut kumpulan ini. Lagu ini menduduki tempat ke–6 dalam carta mingguan Gaon. Album mini keempat mereka, *Pink Blossom* dan video muzik untuk single utama "Mr. Chu" dikeluarkan pada 31 Mac. Lagu ini menduduki tempat ke–2 dalam carta K-Pop Hot 100 oleh *Billboard*. Apink memenangi enam trofi program muzik menerusi lagu "Mr. Chu". Lagu ini juga merupakan lagu digital kelapan paling laris pada tahun 2014 menurut carta akhir tahun Gaon.

Pada bulan Jun 2014, Bomi dan Namjoo membentuk sub-unit bernama Apink BnN yang mengeluarkan lagu "My Darling" untuk Projek Ulang Tahun ke–10 Brave Brothers. Lagu "My Darling" kemudiannya dimasukkan ke dalam album mini Apink kelima, *[[Pink Luv]]*. Lagu "Break Up to Make Up" untuk projek *A Cube for Season #Sky Blue*, menampilkan Eunji dan Huh Gak dikeluarkan pada 8 Julai dan menduduki tempat pertama dalam carta mingguan Gaon.

Pada bulan Ogos, Apink telah dipilih untuk menggantikan Beast dalam rancangan realiti MBC Every1, *Showtime*. *Apink's Showtime* pertama kali ditayangkan pada 7 Ogos 2014 sebanyak lapan episod. Rancangan ini mengikuti aktiviti harian Apink.

Apink membuat debut di Jepun menerusi persembahan pada 4 Ogos di Tokyo dan pada 15 September di Osaka dimana 6,000 peminat hadir. Lagu bahasa Jepun pertama mereka, "NoNoNo" juga termasuk versi bahasa Jepun untuk lagu "My My" dikeluarkan pada 22 Oktober. Lagu ini menduduki tempat ke–4 dalam carta mingguan Oricon. Lebih daripada 20,000 peminat dilaporkan hadir untuk acara debut mereka yang diadakan di tiga bandar Jepun.

Dari bulan September sehingga November 2014, Apink mengutip dana untuk Yayasan Harapan Seungil untuk membina hospital untuk pesakit ALS. Pada bulan November, kelab peminat dalam talian Apink melepasi 100,000 ahli. Pada 13 November, Apink menerima anugerah Tarian Wanita Terbaik di Anugerah Muzik MelOn ke–6 untuk video lagu "Mr. Chu".

Pada bulan November 2014, kumpulan ini mengeluarkan album mini kelima mereka, *Pink Luv* serta video muzik untuk single utama "Luv", yang ditulis oleh Shinsadong Tiger. Lagu ini menduduki tempat pertama dalam carta mingguan dan bulanan Gaon dan *Pink Luv* mendahului carta album mingguan Gaon pada minggu pertama keluarannya. Apink pertama kali mempersembahkan lagu "Luv" pada 20 November disusuli dengan persembahan dalam *Music Bank* pada hari berikutnya sebelum album dikeluarkan. Kumpulan ini memenangi tempat pertama dalam ketiga-tiga rancangan muzik Korea terbesar untuk dua minggu berturut-turut menjadikan mereka satu-satunya kumpulan wanita untuk berbuat demikian pada tahun 2014. Selain *The Show* dan *Music Core*, mereka juga memenangi triple crown dalam *Inkigayo*. Mereka mengakhiri tahun dengan memenangi kesemua program muzik pada bulan Disember menerusi lagu "Luv". Dalam ranking akhir tahun Gaon, Apink merupakan kumpulan wanita ketiga terlaris pada tahun 2014.

Pada 10 Januari 2015, Apink menjadi kumpulan pertama untuk memenangi lima anugerah berturut-turut dalam *Music Core*. Pada bulan yang sama, kumpulan ini menerima anugerah "Digital Bonsang" dan "Persembahan Kumpulan Wanita Terbaik" di Anugerah Golden Disk ke–29 di Beijing, anugerah "Bonsang" dan "Populariti" di Anugerah Muzik Seoul, "Kumpulan Wanita Terbaik" di Anugerah Hiburan dan Kebudayaan Korea dan "Lagu Terbaik pada bulan Disember" di Anugerah K-Pop Carta Gaon. Konsert pertama mereka, dipanggil 'Pink Paradise', telah diadakan di Dewan Olimpik, Taman Olimpik pada 30 dan 31 Januari. 7,200 tiket konsert habis dijual dalam masa dua minit selepas mula dijual. Apink mengeluarkan versi bahasa Jepun untuk lagu "Mr. Chu" pada 18 Februari 2015 yang juga mengandungi versi bahasa Jepun untuk lagu "Hush". Lagu ini menduduki tempat ke–2 dalam carta mingguan Oricon, terjual 54,000 salinan pada minggu pertama keluarannya.

Pada bulan Februari 2015, Apink disenaraikan dalam Korea Power Celebrity 40 oleh *Forbes Korea* buat pertama kali dengan menduduki tempat ke–18. Pada bulan yang sama, kumpulan ini telah dipilih sebagai salah satu daripada "3 Artis Baru Terbaik (Asia)" di Anugerah Gold Disc Jepun yang diadakan oleh Persatuan Industri Rakaman Jepun.

Apink mengadakan konsert luar negara pertama mereka, "Pink Paradise" di Singapura pada 22 Mac. Mereka muncul di Festival Muzik Korean Times yang berlangsung di Los Angeles pada bulan Mei, acara Music Bank di Hanoi, Vietnam dan mengadakan konsert Pink Paradise di Shanghai.

Apink mengeluarkan lagu "Promise U" pada 19 April yang ditulis oleh Jung Eun-ji untuk meraikan ulang tahun ke–4 kumpulan ini. Versi bahasa Jepun untuk lagu "Luv" dikeluarkan sebagai lagu single ketiga mereka pada 20 Mei bersama-sama lagu "Good Morning Baby" sebagai B-side. Mereka mempersembahkan lagu ini buat kali pertama di "Girls Award 2015 Spring/Summer" yang berlangsung di Tokyo pada 29 April. Kumpulan ini juga mengadakan acara pelepasan di empat bandar, Tokyo, Sapporo, Okayama dan Osaka sebagai sebahagian daripada acara promosi.

Pada 16 Julai, kumpulan ini mengeluarkan album penuh kedua mereka, *Pink Memory* bersama-sama single utama "Remember". Pada 22 dan 23 Ogos, kumpulan ini mengadakan konsert kedua mereka, "Pink Island" dimana selepas itu mereka memulakan aktiviti luar negara termasuk perjumpaan peminat di Thailand, konsert jelajah di Jepun dan persembahan konsert MTV World Stage di Malaysia. Pada 26 Ogos, kumpulan ini mengeluarkan album penuh Bahasa Jepun pertama mereka, *[[Pink Season]]*.

Pada bulan November 2015, Apink mengumumkan jejalah konsert pertama mereka di Amerika Utara dan dijadualkan akan membuat persembahan di Vancouver, Dallas, San Francisco dan Los Angeles. Single bahasa Jepun keempat kumpulan ini "Sunday Monday" dikeluarkan pada 9 Disember bersama-sama versi bahasa Jepun untuk lagu "Petal" sebagai B-side. Pada akhir tahun 2015, Apink menduduki tempat 10 Teratas di Anugerah Muzik MelOn. Kumpulan ini mengakhiri tahun sebagai kumpulan wanita kedua terlaris pada tahun 2015 menerusi jualan album *Pink LUV* dan *Pink Memory*.

Apink memulakan jelajah Amerika Utara mereka pada 5 Januari di Vancouver disusuli dengan persembahan di Dallas, San Francisco dan Los Angeles. Pada bulan yang sama, Apink menerima Bonsang di Anugerah Muzik Seoul dan Disk Bonsang di Anugerah Golden Disk. Pada 24 Januari, Apink dijemput untuk menghadiri Anugerah Muzik KKBOX yang berlangsung di Taiwan. Pada 25 Februari, kumpulan ini mengeluarkan video muzik untuk lagu bahasa Jepun mereka, Brand New days. Lagu ini merupakan lagu pembuka untuk anime, Rilu Rilu Fairilu ~Yousei No Door~. Kumpulan ini membuat persembahan di Anugerah Filem Asia ke-10 pada 17 Mac. Pada 2 April, kumpulan ini mengadakan konsert mini, "Pink Memory Day" di Singapura. Pada 19 April, Apink mengeluarkan single digital bertajuk "The Wave" yang ditulis oleh Park Cho-rong untuk meraikan ulang tahun kelima mereka bersama-sama sebuah buku bergambar bertajuk "Girls' Sweet Repose".

Apink membuat persembahan bersama artis antarabangsa OneRepublic, Far East Movement, Bebe Rexha dan artis Filipina Gary Valenciano, anaknya Gabriel, James Reid dan Nadine Lustre untuk MTV Music Evolution di Manila pada 24 Jun. Apink mengadakan jelajah konsert Jepun kedua mereka bermula di Sapporo pada 7 Julai. Mereka membuat persembahan di hadapan 20,000 peminat sepanjang enam konsert di lima bandar dan dijadualkan untuk mengeluarkan single Jepun keenam mereka, *Summer Time* pada 3 Ogos. Untuk mempromosi lagu ini, Apink mengadakan acara pengeluaran di tujuh bandar berlainan dari 1 sehingga 7 Ogos bermula di Fukuoka disusuli dengan Hiroshima, Nagoya, Osaka, Kobe, Tokyo dan Niigata.

Apink mengeluarkan album penuh ketiga mereka, *Pink Revolution* pada 26 September 2016, selepas hiatus selama setahun dua bulan, hiatus paling lama kumpulan ini sejak debut. Sngle utama  "Only One" (내가 설렐 수 있게) digunakan untuk mempromosi album ini bersama-sama lagu "Boom Pow Love" dan "Ding Dong".. Pada hari yang sama, mereka mengadakan showcase yang disiarkan secara langsung melalui V-live. Apink bekerja dengan Black Eyed Pilseung untuk lagu utama, serta penerbit terkenal seperti Shinsadong Tiger dan Dsign Music untuk B-sides. "Only One" menduduki tempat teratas dalam tujuh carta muzik di Korea beberapa jam selepas lagu ini dikeluarkan. Semasa showcase, Ketua Cho-Rong menyatakan bahawa *Pink Revolution* akan menggabungkan rasa baru pertumbuhan dan kematangan Apink sejak debut, manakala Eun-ji menjelaskan bahawa Apink akan mula memberi tumpuan untuk membuat muzik yang kompleks dan indah dan bukannya trek yang "semata-mata menyeronokkan dan menarik." Apink mempromosi "Only One" dan *Pink Revolution* selama hampir sebulan dan album ini terjual lebih daripada 50,000+ salinan di Korea Selatan.

Pada bulan November 2016, Apink memulakan jelajah Asia "Pink Aurora", membuat persembahan di beberapa negara Asia termasuk Taiwan dan Singapura. Plan A Entertainment juga mengumumkan konsert "Pink Party" yang berlangsung di Seoul pada 17 dan 18 Disember. Selepas pengumuman ini, tiket habis dijual dalam masa lebih dua minit. Pada masa ini juga, Apink juga kembali ke Jepun untuk mempromosi album Jepun kedua mereka, "Pink Doll," yang dijadual dikeluarkan di Jepun pada 21 Disember.

Pada 30 November, Plan A Entertainment mengumumkan melalui Naver bahawa Apink akan kembali pada 15 Disember menerusi album istimewa pertama, *Dear* walaupun terdapat aktiviti dan promosi yang ketat sepanjang penghujung tahun 2016. Plan A menyatakan bahawa album ini akan memuji kasih sayang yang tidak berbelah bahagi dan sokongan yang tidak ternilai daripada peminat mereka sejak debut. *Dear* mempunyai lima lagu asli baharu, tiga daripadanya adalah duet yang dinyanyikan dan ditulis secara eksklusif oleh pasangan ahli. Video muzik untuk single utama album, "Cause You're My Star," telah dimuat naik di YouTube oleh saluran rasmi 1theK dan Apink. Album ini juga mengandungi versi instrumen dan balada lagu-lagu Apink yang terkenal termasuk "Mr. Chu," "NoNoNo," "Luv" dan "April 19".

### 2017–2020: Pengiktirafan antarabangsa dan ciptaan semula

Pada 21 Mac, Apink mengeluarkan lagu single bahasa Jepun ketujuh mereka, "Bye Bye". Pada 19 April, Apink mengeluarkan sebuah lagi lagu peminat bertajuk "Always".

Pada 26 Jun, *Pink UP* dikeluarkan bersama dengan single utama "Five" yang ditulis oleh Shinsadong Tiger. Semasa minggu pertama pengeluaran, *Pink UP* menduduki tempat teratas dalam Carta Album Gaon, buat pertama kali untuk kumpulan ini sejak album mini *[[Pink Luv]]*. Lagu "Five" menduduki tempat ke-4 dalam Carta Digital.

Apink mengeluarkan single bahasa Jepun "Motto GO! GO!" pada 25 Julai dan mempromosikan lagu tersebut dengan mengadakan jelajah Jepun ketiga mereka, '3 Years' - membuat persembahan di Kobe pada 22, Nagoya pada 26 dan Yokohama pada 30 Julai. Sebagai kerjasama dengan rakan label Huh Gak dan Victon, Apink mengeluarkan single "Oasis" pada 3 Ogos, pembuatan semula dari lagu Brown Eyed Girls pada tahun 2007.

Bermula pada bulan Ogos, Apink memulakan "Pink Up" Asia Tour mereka, membuat persembahan di Hong Kong, Bangkok dan Taipei. Pada bulan Oktober, Apink kembali ke Jepun untuk mempromosikan single Jepun kesembilan mereka, "Orion" dan akhir bulan itu juga mengumumkan penutupan kelab peminat Jepun mereka 'Panda Japan'. Pada Anugerah Artis Asia pada 15 November, Apink memenangi anugerah 'Anugerah Selebriti Terbaik'.

Apink mengadakan konsert Korea keempat mereka *Pink Space* di Seoul pada 12 dan 13 Januari. Konsert itu yang diumumkan pada bulan Disember, tiket untuk konsert tersebut telah habis dijual selepas tiga minit selepas pengumumannya. Dalam meraikan ulang tahun ketujuh mereka, Apink mengeluarkan single "Miracle" dan buku bergambar pada 19 April, diikuti dengan perjumpaan peminat yang diadakan pada 21 April.

Pada 2 Julai, Apink mengeluarkan album mini ketujuh mereka *One & Six*. dengan single utama "I'm So Sick" (), telah digunakan untuk mempromosikan album bersama-sama dengan lagu "Alright". Sekali lagi, Apink bekerja dengan kolaborator biasa Black Eyed Pilseung untuk lagu utama, yang sebelum ini telah menghasilkan "Only One". Dengan comeback ini, Apink mengambil hala tuju berbeza secara konsep, dengan imej yang lebih berani dan bunyi yang lebih canggih. "I'm So Sick" mengungguli beberapa carta muzik di Korea Selatan selepas keluaranya. Album ini sendiri mendahului carta Gaon dan membawa Apink mencapai kedudukan tertinggi mereka dalam carta Album Dunia Billboard di Nombor 11. Kejayaan lagu dan album ini membawa kepada Apink membuat debut mereka di carta Billboard Social 50, dibuka di Nombor 39. Billboard telah memilih tajuk lagu sebagai salah satu daripada 20 Lagu K-Pop Terbaik tahun 2018, dengan menyatakan bahawa "ia terasa agak meta -- apabila kumpulan gadis enam ahli itu menukar imej gadis mereka untuk sesuatu yang jauh lebih menarik."

Pada bulan Ogos, Apink memulakan jelajah Asia yang lain, mengunjungi Hong Kong, Kuala Lumpur, Jakarta, Singapura, Tokyo dan Taipei. Pada 1 Disember, Apink menerima Anugerah 10 Artis Teratas di Anugerah Muzik MelOn untuk lagu mereka "I'm So Sick".

Apink mengadakan konsert Korea kelima mereka *Pink Collection: Red and White* di Seoul pada 5 dan 6 Januari. Konsert itu, yang diumumkan pada bulan Disember, tiket habis dijual selepas tiga minit pengumumannya. Ini diikuti dengan konsert *Apink Japan Live Pink Collection* di Tokyo, yang diadakan pada 3 dan 4 Februari.

Pada 7 Januari, Apink mengeluarkan album mini kelapan mereka *Percent* dengan single utama "%% (Eung Eung)", digubah oleh rakan usaha sama yang kerap menghasilkan lagu Apink iaitu Black Eyed Pilseung dan Jeon Goon. 
Single ini meneruskan hala tuju baharu kumpulan ini dengan "I'm So Sick", mengungguli beberapa carta muzik di Korea Selatan selepas dikeluarkan dan memuncak di Nombor 17 pada carta digital Gaon, manakala album ini mencapai Nombor 3 di carta Korea dan Nombor 14 di carta Album Dunia Billboard. Untuk mempromosikan album baru, Apink membuat persembahan "%% (Eung Eung)" di pelbagai program muzik, bersama dengan lagu B-side "Hug Me", selama dua minggu bermula pada 9 Januari.

Untuk meraikan ulang tahun kelapan mereka, Apink mengeluarkan single digital "Everybody Ready?" khusus untuk peminat pada 19 April 2019.

Pada 13 Mac 2020, Play M Entertainment mengumumkan bahawa Apink akan membuat comeback pada bulan April. Pada 13 April, Apink mengeluarkan album mini kesembilan mereka *Look*, dengan single utama "Dumhdurum". "Dumhdurum" digubah dan ditulis oleh Black Eyed Pilseung dan Jeon Goon, yang menulis lagu-lagu sebelum ini iaitu "I am So Sick" dan "%% (Eung Eung)". Setelah dilancarkan, lagu ini mendahului empat carta realtime utama di Korea Selatan dan menjadi lagu pertama mereka yang mencapai nombor satu di Melon dalam 5 tahun, sejak "Remember". Untuk mempromosikan album baru, Apink menpersembahkan "Dumhdurum" di pelbagai program muzik, bersama lagu B-side "Be Myself", "Love is Blind" dan "Moment" selama dua minggu bermula pada 17 April. "Look" memulakan debut di nombor 2 di Carta Album Gaon sementara "Dumhdurum" memuncak di nombor 2 di Carta Digital, memberikan kumpulan ini sebagai 10 single kesembilan teratas mereka. "Dumhdurum" juga menduduki tempat ke-2 dalam Lagu K-pop teratas Billboard 2020.

### 2021–2024: Ulang Tahun ke-10, Naeun meninggalkan kumpulan dan sub-unit
Untuk meraikan ulang tahun kesepuluh mereka, Apink mengeluarkan single digital baru "Thank You" pada 19 April 2021.

Pada 29 April 2021, Play M Entertainment mengumumkan bahawa Naeun memutuskan untuk tidak memperbaharui kontraknya dengan syarikat itu, manakala lima ahli yang lain memperbaharui dengan agensi itu. Dengan pertukaran agensi, kumpulan ini tidak akan dibubarkan dan kekal sebagai kumpulan enam orang ahli.

Pada Disember 2021, IST Entertainment mengumumkan bahawa Apink akan comeback pada bulan Februari 2022. Pada 14 Februari 2022, Apink mengeluarkan album studio keempat mereka *Horn* dengan single utama "Dilemma".

Pada 8 April 2022, dilaporkan bahawa Son Na-eun akan menarik diri daripada kumpulan ini kerana kesukaran mengimbangi kerja sebagai pelakon dan idola. Ini kemudiannya disahkan oleh IST Entertainment melalui fancafe kumpulan ini. 

Pada 19 April 2022, Apink mengeluarkan single digital baharu "I Want You To Be Happy" untuk meraikan ulang tahun kesebelah mereka.

Pada Jun 2022, IST Entertainment mengumumkan bahawa Chorong dan Bomi akan membentuk sub-unit baharu Apink yang dipanggil "ChoBom" dan akan mengeluarkan album single pertama mereka *Copycat* pada 12 Julai.

Pada 5 April 2023, Apink mengeluarkan album mini kesepuluh mereka *Self* dengan single utama "D N D".

Pada 28 April 2023, IST Entertainment mengumumkan bahawa semua ahli, kecuali Jung Eun-ji, tidak memperbaharui kontrak mereka dengan syarikat itu tetapi aktiviti pasukan akan dikekalkan. Pada hari yang sama, juga diumumkan bahawa Chorong, Bomi, Namjoo dan Hayoung menandatangani kontrak dengan Choi Creative Lab. Pada 11 Disember 2023, kumpulan ini mengeluarkan lagu carol christmas "Pink Christmas".

Apink mengadakan konsert ketujuh mereka "Pink Christmas" di KBS Arena di Gangseo-gu, Seoul pada 21 dan 22 Disember 2024.Kumpulan ini membuat persembahan semasa Sambutan Malam Tahun Baru Taipei 2025 pada 31 Disember.

### 2025–kini: Pengurusan baru
Pada 19 April 2025, Apink mengeluarkan single digital "Tap Clap" untuk memperingati ulang tahun ke-14 kumpulan.

Pada Julai 2025, Chorong, Bomi, Namjoo dan Hayoung menandatangani With Us Entertainment dan aktiviti masa depan kumpulan ini juga akan diuruskan oleh agensi itu. Pada November 2025, telah diumumkan bahawa album baharu kumpulan ini akan dikeluarkan pada Januari 2026 untuk meraikan debut ulang tahun ke-15 mereka. Pada Disember 2025, ia didedahkan sebagai album mini kesebelas mereka *Re: Love* yang dikeluarkan pada 5 Januari 2026.

## Ahli
### Ahli semasa
;Park Cho-rong

Park Cho-rong () lahir pada 3 Mac 1991 di Cheongju, Chungcheong Utara, Korea Selatan. Beliau mempunyai seorang kakak dan seorang adik perempuan. Beliau menghadiri Sekolah Tinggi Chungbuk. Bapa Chorong memiliki sebuah pusat hapkido dan beliau mempelajari hapkido selama lapan tahun. Beliau merupakan pemegang tali pinggang hitam peringkat ke–3. Chorong menjalani uji bakat untuk JYP Entertainment pada tahun 2009 di mana beliau berjaya melayakkan diri ke pusingan akhir. Walau bagaimanapun, beliau akhirnya tersingkir sebelum menyertai Cube Entertainment sebagai seorang pelatih.

Beliau diperkenalkan kepada orang awam melalui video muzik kumpulan Beast untuk versi Jepun lagu "Shock". Di kalangan ahli-ahli Apink, beliau paling berpengalaman sebagai penulis lagu. Antara lirik lagu Apink yang ditulis oleh beliau termasuk "April 19th", "Love Story", "So Long", "Wanna Be", "Dejavu", "The Wave" dan "To. Us".

Chorong membuat penampilan lakonan pertamanya di dalam sitkom MBC tahun 2010, *[[All My Love (siri TV)|All My Love]]*. Beliau kemudiannya membuat penampilan kameo di dalam drama tahun 2012, *[[Reply 1997]]*. Pada tahun 2014, beliau mendapat watak utama pertamanya sebagai Han Soo-ah di dalam drama tvN, *[[Plus Nine Boys]]*.

;Yoon Bo-mi

Yoon Bo-mi () lahir pada 13 Ogos 1993 di Suwon, Gyeonggi, Korea Selatan. Beliau mempunyai seorang kakak, Yoon Sun-mi dan seorang adik lelaki, Yoon Jong-jin. Beliau berlatih Taekwondo sejak berumur lima tahun dan merupakan pemegang tali pinggang hitam peringkat ke–3. Beliau menghadiri Sekolah Tinggi Perempuan Youngshin dan kemudiannya Sekolah Tinggi Seni Korea dimana beliau menamatkan pembelajaran pada bulan Februari 2012. Semasa belajar, beliau memutuskan untuk menangguhkan kolej untuk menumpukan perhatian pada muzik.

Pada tahun 2012,Bomj membuat penampilan kameo di dalam *[[Reply 1997]]* dimana beliau melakonkan versi remaja Moon Jeong-mi. Beliau juga menjadi pengacara untuk rancangan varieti, *[[Weekly Idol]]* bermula 17 Julai 2013 sehingga 8 Julai 2015. Pada lewat tahun 2013, beliau muncul di dalam video muzik K-Hunter untuk lagu "Marry Me" dan tampil di dalam lagu M.I.B, "Let's Talk About You". Beliau dipilih sebagai ahli untuk rancangan varieti, *The Human Condition* pada tahun 2014 dan istimewa wanita *Real Men* pada awal tahun 2015.

Pada tahun 2015, beliau ditampilkan dalam lagu David Oh, "I Know, I Know" yang dikeluarkan pada 11 Mei. Pada 16 Jun, beliau mengeluarkan sebuah lagu duet bersama Im Seulong bertajuk "Lovely" untuk rancangan varieti, *Some Guys, Some Girls*. Beliau kemudiannya ditampilkan dalam lagu Yoon Hyun-sang, "Let's Eat Together" yang dikeluarkan pada 24 September. Beliau juga membintangi video muzik lagu ini.

Pada bulan September 2015, beliau telah dipilih untuk berlakon di drama web 10 episod KBS, *Love Profiler K* sebagai Yuna yang disiarkan pada bulan November di Naver. Pada 
bulan Januari 2016, Bikin dan Kim Nam-joo menjadi pengacara baharu *Shikshin Road 2*. Pada bulan September 2016, beliau menyertai rancangan We Got Married musim ke-4 bersama Choi Tae-joon.

;Jung Eun-ji

Jung Eun-ji () lahir dengan nama Jung Hye-rim () pada 18 Ogos 1993 di Haeundae, Busan, Korea Selatan. Beliau bersekolah di Tadika Hapdo, Sekolah Rendah Shinjae, Sekolah Menengah Perempuan Jaesong dan Sekolah Menengah Perempuan Hyehwa. Pada tahun 2004, Eunji memenangi hadiah utama dalam program *Excited Day Enjoyable Day* () diacarakan oleh saluran KBS. Pada bulan November 2010, Eunji melepasi ujibakat untuk menjadi penyanyi utama Apink. Beliau tidak menerima sebarang latihan profesional sebelum menyertai Apink dan telah berlatih hanya selama dua bulan dengan kumpulan ini.

Eunji membuat penampilan lakonan pertamanya di dalam *[[Reply 1997]]* pada tahun 2012 sebagai watak wanita utama. Beliau kemudiannya mempunyai peranan sokongan di dalam melodrama, *[[That Winter, the Wind Blows]]* (2013) serta peranan utama di dalam *[[Trot Lovers]]* (2014) dan *[[Cheer Up! (siri TV)|Cheer Up!]]* (2015). Beliau membuat penampilan teater muzikal pertamanya pada bulan November 2012, melakonkan watak Elle Woods di dalam *Legally Blonde*. Rancangan itu berlangsung dari 16 November 2012 hingga 17 Mac 2013. Pada tahun 2014, beliau melakonkan watak Han Ji-eun di dalam pementasan adaptasi drama bersiri tahun 2004, *[[Full House (siri TV 2004)|Full House]]*.

Eunji telah mengeluarkan banyak lagu kolaborasi bersama penyanyi lain seperti Yang Yo-seob, Seo In-guk dan Huh Gak. Beliau juga telah menyanyikan lagu runut bunyi asal untuk pelbagai drama termasuk *[[Three Days (siri TV)|Three Days]]* (2014), *[[Entertainer (siri TV 2016)|Entertainer]]* (2016) dan *[[Strong Woman Do Bong-soon]]* (2017). Eunji telah mengagumkan ramai penonton menerusi keupayaan vokal beliau ketika muncul di drama program nyanyian seperti Immortal Song 2, King of Masked Singer dan Sugarman. Beliau mengeluarkan single solo pertamanya bertajuk "Its You" untuk runut bunyi *[[Three Days (siri TV)|Three Days]]*.

Pada 18 April 2016, Eunji memulakan kerjaya sebagai artis solo dengan album mini pertamanya *Dream*.

;Kim Nam-joo

Kim Nam-joo () lahir pada 15 April 1995 di Seoul, Korea Selatan. Pada tahun 2007, ketika berumur 13 tahun, beliau muncul di dalam iklan televisyen untuk jenama makanan kesihatan. Beliau menyertai Cube Entertainment melalui uji bakat Cube Party 2010 dan merupakan salah seorang daripada ahli terakhir Apink untuk diperkenalkan sebelum kemunculan pertama kumpulan ini. Kim menghadiri Sekolah Tinggi Seni Persembahan Seoul dan menamatkan pembelajaran pada bulan Februari 2014. Pada tahun 2015, Namjoo diterima masuk sebagai pelajar di Jabatan Seni Persembahan Universiti Sungkyunkwan. Bersama-sama Eun-ji dan Jang Hyun-seung dari Beast, beliau mengeluarkan lagu "A Year Ago" dari projek *A Cube For Season #White* pada 3 Januari 2013 untuk memperingati kejayaan kumpulan masing-masing. Pada tahun 2014, beliau mempersembahkan lagu "Seoul Lonely" bersama trio hip-hop, Phantom dalam beberapa program muzik. 

Pada bulan Mac 2015, Namjoo menyertai *Tutoring Across Generations*. Rancangan ini dibatalkan pada 2 April kerana kejatuhan rating. Pada 2 Jun 2015, beliau mengeluarkan lagu duet bersama Yook Sung-jae bertajuk "Photograph" sebagai sebahagian daripada projek album Cube Entertainment, *A Cube For Season #Blue Season 2*. Pada bulan September 2015, beliau telah dipilih untuk berlakon di dalam drama web, *Investigator Alice* yang disiarkan pada bulan Oktober dimana beliau melakonkan watak detektif Chun Yeon-joo. Namjoo dan Bomi muncul dalam Sugar Man sebagai Apink BnN pada 20 Oktober 2015. Pada tahun 2016, Namjoo dan Bomi menjadi pengacara baharu Shikshin Road 2. Namjoo telah didedahkan sebagai penyanyi disebalik topeng "Good Daughter Shim Cheong" semasa siaran 27 Disember King of Mask Singer. Antara 2017 dan 2018, Namjoo memainkan peranan sebagai detektif Oh Jin-Kyung dalam *Bad Boy Detectives* di Naver TV, sekali lagi dipilih untuk berlakon di dalam drama *Investigator Alice*. Pada bulan Oktober 2017, Namjoo telah memegang watak utama Juliet Capulet dalam penerbitan Universiti Sungkyunkwan untuk Romeo dan Juliet.

Pada 7 September 2020, Namjoo membuat debut sebagai artis solo dengan album single pertamanya *Bird*.

;Oh Ha-young

Oh Ha-young () lahir pada 19 Julai 1996 di Seoul, Korea Selatan. Beliau menjalani uji bakat untuk Cube Entertainment ketika berada dalam Gred 7 dan kemudiannya menjadi ahli termuda kumpulan ini. Beliau menghadiri Sekolah Menengah Shinwol sehingga tahun 2012 sebelum menghadiri Sekolah Tinggi Seni Persembahan Seoul di mana beliau menamatkan pengajian pada tahun 2015. Hayoung membuat keputusan untuk tidak menghadiri kolej selepas sekolah tinggi untuk memberi tumpuan kepada promosi Apink.

Pada tahun 2013, Hayoung muncul di dalam video muzik Huh Gak untuk lagu "1440". Beliau juga muncul bersama CNU dari B1A4 di dalam video muzik lagu Shin Bora bertajuk "Frozen". Pada 30 Julai 2014, Oh ditampilkan di dalam lagu "The Best Thing I Did", sebuah lagu di dalam album mini ketiga Jiggy Dog. Juga pada tahun 2014, beliau muncul di dalam beberapa episod rancangan varieti, *[[Weekly Idol]]* sebagai pengacara bersama-sama Yoon Bo-mi.

Untuk album penuh kedua kumpulan ini, *[[Pink Memory]]*, beliau menulis lirik untuk lagu "What a Boy Wants". Pada bulan Ogos 2015, beliau dilantik sebagai pengacara *[[Weekly Idol]]* bersama-sama Mina dari AOA dan N dari VIXX. Beliau mengacara rancangan ini bersama-sama Jeong Hyeong-don dan Defconn bermula 2 September.

Pada tahun 2016, Hayoung menyertai rancangan realiti, Law of the Jungle sebagai sebahagian daripada edisi tetamu wanita di Papua New Guinea. Pada bulan November 2016, Hayoung telah disahkan akan membuat penampilan pertamanya sebagai pelakon di dalam drama web *Brother Jeongnam* () yang akan disiarkan menerusi saluran KBS2 dan KBS World. Tajuk drama ini kemudiannya ditukar kepada *Find Her* (). Drama web ini disiarkan pada 1 Mac 2017 sebanyak dua episod.

Pada 21 Ogos 2019, Hayoung membuat debut sebagai artis solo dengan album mini pertamanya *Oh!*.

### Bekas ahli

;Hong Yoo-kyung
Hong Yoo-kyung () lahir pada 22 September 1994 di Seoul, Korea Selatan. Beliau merupakan anak perempuan kepada Hong Ha-jong, CEO syarikat DSR Wire Corp. Beliau menghadiri Sekolah Tinggi Hyundai dan Sekolah Seni Persembahan Seoul. Ketika berumur 11 tahun, Hong mengeluarkan CD kanak-kanak dan sebuah lagu bertajuk "Hae Tae Story". Hong menyertai Apink pada tahun 2011 dan pada bulan April 2013, beliau meninggalkan kumpulan ini untuk menumpukan pembelajaran. Pada awal tahun tersebut, beliau diterima masuk ke Jabatan Persembahan Ciptaan Filem Universiti Chung-Ang.

;Son Na-eun

Son Na-eun () lahir pada 10 Februari 1994 di Seoul, Korea Selatan. Son merupakan pelatih pertama untuk diumumkan sebagai ahli Apink pada tahun 2011. Naeun menghadiri Sekolah Tinggi Chungdam dan kemudiannya berpindah ke Sekolah Tinggi Seni Persembahan Seoul (SOPA) dimana beliau menamatkan pembelajaran pada 7 Februari 2013. Beliau diterima masuk ke Universiti Dongguk pada tahun 2013. Beliau telah dipilih sebagai duta universiti tersebut pada tahun 2014 bersama-sama Yoona dari Girls' Generation dan Park Ha-sun.

Beliau ditampilkan di dalam video muzik Beast untuk lagu "Breath", "Beautiful" dan "I Like You The Best" pada lewat tahun 2010. Beliau kemudiannya muncul di dalam video muzik Huh Gak untuk lagu "The Person Who Once Loved Me" dan "It Hurts" pada tahun 2012 serta Speed untuk lagu "Sad Promise" dan "It's Over" pada tahun 2013.

Naeun mempunyai peranan di dalam drama *[[The Great Seer]]*, *Salamander Guru and The Shadows*, *[[Childless Comfort]]* dan *[[Twenty Again]]* serta filem *Marrying the Mafia 5: Return of The Family* dan *The Miracle*. Pada tahun 2016, Naeun mempunyai peranan di drama *[[Cinderella and Four Knights]]*. Pada tahun 2013–2014, Son muncul di dalam *[[We Got Married]]* bersama-sama Taemin. Beliau juga memenangi anugerah Bintang Tahunan di Anugerah Hiburan MBC. 

Pada April 2021, Naeun telah meninggalkan Play M Entertainment selepas 10 tahun dengan label itu. Bagaimanapun, beliau masih akan meneruskan sebagai ahli kumpulan ini dan akan mengambil bahagian dalam album ulang tahun kesepuluh mereka pada akhir tahun ini. Kemudian pada Mei 2021, Naeun menandatangani kontrak dengan YG Entertainment sebagai pelakon.

### Garis masa

## Diskografi

**Album Korea**
* *[[Une Année]]* (2012)
* *[[Pink Memory]]* (2015)
* *Pink Revolution* (2016)
* *Horn* (2022)

**Album Jepun**
* *[[Pink Season]]* (2015)
* *Pink Doll* (2016)
* *Pink Stories* (2017)

## Konsert dan jelajah
**Jelajah Korea**
* Pink Paradise (2015)
* Pink Island (2015)
* Pink Party (2016)
* Pink Space (2018)
* Pink Collection: Red and White (2019)
* Welcome to Pink World (2020)
* Pink Eve: 10 Years (2021)
* Pink Christmas (2024)

**Jelajah Jepun**
* Apink 1st Live Tour – Pink Season (2015)
* Apink 2nd Live Tour – Pink Summer (2016)
* Apink 3rd Live Tour – 3 Years (2017)
* Apink Japan Live Pink Collection (2019)

**Jelajah Asia**
* Apink Secret Garden in Singapore – Vizit Korea (2013)
* Pink Paradise Asia Tour (2015)
* Apink Pink Memory Day In Singapore Mini Concert & Fan Meeting (2016)
* Pink Aurora Asia Tour (2016–2017)
* Pink Up Asia Tour (2017)
* One & Six Asia Tour (2018)
* Pink Drive (2023)
* Pink New Year (2025)
* The Origin : Apink (2026)

**Jelajah Amerika**
* Pink Memory: Apink North America Tour (2016)

**Pentas Dalam Talian**
* Pink Of The Year (2020)

## Anugerah dan pencalonan

## Rujukan

## Pautan luar

* Laman sesawang rasmi 
*